૩૧ જાન્યુઆરી ૨૦૧૮એ કર્ક રાશિ અને પુષ્ય/આશ્લેષા નક્ષત્રમાં ખગ્રાસ ચંદ્રગ્રહણ થશે, ગ્રહણ એ ખગોળીય ઘટના છે તો તે નવી ઊર્જાનો સંચાર પણ છે. માનસિક પટ પર જે ચાલ્યું ગયું તેને ભૂલી જવાનું છે અને નવી ઊર્જાનો અનુભવ લેવાનો છે, જે બાકી હોય તેને સત્વરે પૂર્ણ કરવાનું છે. જો ચંદ્રગ્રહણ તમારી જન્મકુંડળીમાં કર્ક રાશિમાં રહેલા કોઈ ગ્રહના અંશ પર થયું હશે તો તે ભાવ નિર્દિષ્ટ બાબતોનો ચોક્કસ અંત આવે છે અથવા તે ભાવ નિર્દિષ્ટ બાબતોમાં અચૂક કાર્ય હાથમાં લેવું પડે છે. કર્ક રાશિના જાતકો અને પુષ્ય/આશ્લેષા નક્ષત્રમાં જન્મેલા જાતકોને આ ગ્રહણ ટૂંકા સમય માટે શારીરિક અને માનસિક તકલીફ આપી શકે, મન અને બુદ્ધિ બંનેને સ્થિર કરીને આ રાશિના જાતકોએ કાર્યમાં અડગ રહેવું જોઈએ. માનસિક શાંતિ માટે વિષ્ણુ સહસ્ત્રનામના જાપ અથવા શિવમહિમ્ન સ્રોતનું પઠન કરી શકાય. દરેક નામ અને શ્લોકનો અર્થ આંતરમનમાં ગ્રહણ કરીને ભાવપૂર્વક પાઠ કરવા. કોઈ કાર્યમાં વિઘ્ન હોય અથવા શારીરિક વ્યાધિનો ભય હોય તો તે બાબતે બેદરકાર રહેવું નહીં.